ರುಕ್ಮಾಪುರಕ್ಕೆ ಪ್ರಾಥಮಿಕ ಆರೋಗ್ಯ ಕೇಂದ್ರ ರುಕ್ಮಾಪುರ ಸುರಪುರ: ರುಕ್ಮಾಪುರ ಗ್ರಾಮಕ್ಕೆ ಪ್ರಾಥಮಿಕ ಆರೋಗ್ಯ ಕೇಂದ್ರ ಮಂಜೂರು ಮಾಡುವಂತೆ ಆರೋಗ್ಯ ಸಚಿವರಿಗೆ ಮನವಿ ಮಾಡಿದ್ದೆ. ಸಚಿವರು ಸೂಕ್ತವಾಗಿ ಸ್ಪಂದಿಸಿದ್ದಾರೆ. ಶೀಘ್ರವೇ ಗ್ರಾಮಕ್ಕೆ ಪ್ರಾಥಮಿಕ ಆರೋಗ್ಯ ಕೇಂದ್ರ ಮಂಜೂರು ಮಾಡಿಸಲು ಕ್ರಮ ಕೈಗೊಳ್ಳಲಾಗುವುದು ಶಾಸಕ ರಾಜೂಗೌಡ ಭರವಸೆ ನೀಡಿದರು. ತಾಲ್ಲೂಕಿನ ರುಕ್ಮಾಪುರ ಗ್ರಾಮದಲ್ಲಿ ಭಾನುವಾರ ಸ್ವಕುಲ ಸಾಳಿ ಸಮಾಜದ ಸಮುದಾಯ ಭವನ ಉದ್ಘಾಟಿಸಿ ಅವರು ಮಾತನಾಡಿದರು. ಸಮಾಜ ಕಲ್ಯಾಣ ಇಲಾಖೆಯಿಂದ 10 ಲಕ್ಷ ಮತ್ತು ಶಾಸಕರ ಅನುದಾನದಿಂದ 10 ಲಕ್ಷ ಮತ್ತು ಇನ್ನಿತರ ಮೂಲಗಳಿಂದ 5 ಲಕ್ಷ ಸೇರಿ ಒಟ್ಟು 25 ಲಕ್ಷ ವೆಚ್ಚದಲ್ಲಿ ಸಮುದಾಯ ಭವನ ನಿರ್ಮಿಸಲಾಗಿದೆ. ನನ್ನ ಅಧಿಕಾರವಧಿಯಲ್ಲಿ ಎಲ್ಲಾ ಸಮುದಾಗಳಿಗೆ ಭವನ ಕಲ್ಯಾಣಮಂಟಪ ನಿರ್ಮಿಸಿಕೊಡಲಾಗಿದೆ ಎಂದರು. ಗ್ರಾಮದಿಂದ ಬೈಪಾಸ್ ರಸ್ತೆ ಮತ್ತು ರುಕ್ಮಾಪುರ, ಚೌಡೇಶ್ವರಿಹಾಳ, ಸೂಗೂರು ಮಾರ್ಗವಾಗಿ ಪೀರಾಪು ರವರೆಗೆ ಡಬಲ್ ರಸ್ತೆ ಮಂಜೂರಾಗಿದೆ. ಈಗಾಗಲೆ ಟೆಂಡರ್ ಮುಗಿದಿದ್ದು ಕೆಲವೇ ದಿನಗಳಲ್ಲಿ ಕಾಮಗಾರಿ ಆರಂಭಗೊಳ್ಳಲಿದೆ ಎಂದರು. ನನ್ನ ಕ್ಷೇತ್ರದ ಕೆಲವರಾದರು ಐಎಎಸ್, ಐಪಿಎಸ್ ಆಗಲಿ ಎಂಬ ಉದ್ದೇಶದಿಂದ ನನ್ನ ತಾಯಿ ತಿಮಮ್ಮ ಗೌಡಶ್ಯಾನಿ ಚಾರಿಟೇಬಲ್ ಟ್ರಸ್ಟ್ ವತಿಯಿಂದ ಉಚಿತವಾಗಿ ಐಎಎಸ್, ಐಪಿಎಸ್, ಕೆಎಎಸ್, ಕೆಪಿಎಸ್ ಸೇರಿದಂತೆ ಉನ್ನತ ಹುದ್ದೆಗಳಿಗೆ ಹುಣಸಗಿಯಲ್ಲಿ ತರಬೇತಿ ಶಿಬಿರ ಆಯೋಜಿಸಲಾಗಿದೆ ಇದಕ್ಕಾಗಿ ಕೋಟ್ಯಂತರ ಹಣ ಖರ್ಚು ಮಾಡುತ್ತಿದ್ದೇನೆ. ಫೆ.1 ರಿಂದ ಶಿಬಿರ ಆರಂಭಗೊಳ್ಳಲಿದೆ. ಪ್ರತಿಭಾವಂತರು ಇದರ ಸದುಪಯೋಗ ಪಡೆದುಕೊಳ್ಳ ಬೇಕು ಎಂದು ಮನವಿ ಮಾಡಿದರು. ಹಿರೇಮಠದ ಗುರುಶಾಂತಮೂರ್ತಿ ಶಿವಾಚಾರ್ಯರು ಸಾನಿಧ್ಯ ವಹಿಸಿ ಆಶೀರ್ವಚನ ನೀಡಿದರು. ಪ್ರಮುಖರಾದ ರಾಜಾ ಹನುಮಪ್ಪನಾಯಕ, ಸುರೇಂದ್ರನಾಯಕ, ನಿವೃತ್ತ ಎಸ್ಪಿ ಚಂದ್ರಕಾಂತ ಬಂಢಾರೆ, ನಾರಾಯಣ ಸಿಂಗಾಡೆ, ಕಿಶೋರಚಂದ್ ಜೈನ್ ಈ ಸಂದರ್ಭದಲ್ಲಿ ಇದ್ದರು.